Msimanga gereed vir mosie van wantroueSolly Msimanga, burgemeester van Tshwane. Foto: http://da-gpl.co.za/ Solly Msimanga, burgemeester van die Tshwane-metro, het gesê hy laat hom nie afskrik deur mosies van wantroue deur sy koalisievennoot, die EFF, en die opposisie-ANC nie. ŉ Mosie van wantroue van die ANC en EFF staar Msimanga Donderdag in die gesig wat tot gevolg kan hê dat hy ook as DA-burgemeester verwyder word soos Athol Trollip wat vroeër die week as burgemeester van die Nelson Mandelabaai-metro verwyder is. “Die inwoners van Tshwane het ŉ mandaat aan die DA en ander opposisiepartye gegee om ŉ koalisieregering te vorm om die stad beter te regeer en gehaltedienste aan inwoners te lewer. Die ANC het niks meer as ŉ rekord van swak regering en korrupsie om te wys vir hul regering van Tshwane nie,” het Msimanga gesê. “Indien die EFF besluit om met die ANC saam te sweer in die mosie van wantroue sal dit duidelik wys dat hulle korrupsie ondersteun.” Volgens Msimanga laat hy hom egter nie afskrik deur die idee van ŉ mosie van wantroue nie. “Ek sal dit die hoof bied soos ek ander uitdagings in die verlede moes hanteer. Ek sal dit wat verkeerd is, ontbloot en daadwerklik optree sonder vrees of gunsbetoning. Terwyl die ANC en EFF probeer om die wettige en demokraties gevestigde regerings in ons metro te destabiliseer, sal ons voortgaan om tasbare verandering vir die mense van Tshwane te bring.” Die ANC het intussen bekend gemaak hy wil hê sy streeksvoorsitter, Kgosi Maepa, moet as burgemeester van die Tshwane-metro by Msimanga oorneem. Maepa het versoek dat die mosie van wantroue deur middel van ŉ geheime stemming moet plaasvind. “Ons versoek die politieke partye in die raad om volgens hul gewete te stem en die burgemeester van sy amp te onthef aangesien daar nou al bo enige redelike twyfel bewys is dat hy aan die stuur van ŉ korrupte administrasie is.” Maepa het gesê Julius Malema, leier van die EFF, ondersteun ook die mosie van wantroue in Msimanga. “Daar is 214 raadslede in Tshwane. Die DA het 93 raadslede, die ANC 89 raadslede en die EFF het 25 raadslede. As jy die berekeninge maak, sal jy besef wat Donderdag gaan gebeur indien die DA alleen is en al die ander partye saamstem.”